**КР УИА нын Тарых жана маданий мурас институту**

**Ж.Баласагын атындагы Кыргыз улуттук университети**

**Диссертациялык кеңеш Д.07.09.390**

***Кол жазма укугунда***

**УДК: 947.1(575.2)(043.3)**

**Кадыров Авдинаби Аззамбаевич**

**Баткен районунун 1934-2009-жж. социалдык – экономикалык өнүгүүсү**

**Адистиги: 07.00.02 – Ата Мекен тарыхы**

Тарых илимдеринин кандидаты окумуштуулук даражасын изденип алуу үчүн жазылган диссертациянын

**А В Т О Р Е Ф Е Р А Т Ы**

**Бишкек – 2011**

Диссертациялык иш Баткен мамлекеттик университетинин Мамлекеттик тил жана тарых кафедрасында аткарылды

**Илимий жетекчи:** тарых илимдеринин доктору

Каратаев О.К.

**Расмий оппоненттер:** тарых илимдеринин доктору,

профессор Курманов З.К.

тарых илимдеринин кандидаты,

доцент Жоробеков Т.Ж.

**Жетектөөчү мекеме:** И.Арабаев атындагы Кыргыз мамлекеттик университетинин Жалпы тарыхы кафедрасы

Диссертация 2011-жылдын “\_\_\_\_” \_\_\_\_\_\_\_\_\_\_\_\_ саат \_\_\_\_\_\_\_ Кыргыз Республикасынын Улуттук илимдер академиясынын Тарых жана маданий мурас институтунун жана Ж.Баласагын атындагы Кыргыз Улуттук университетинин алдындагы тарых илимдеринин доктору (кандидаты) окумуштуулук даражасын ыйгаруу боюнча Д.07.09.390 диссертациялык кенештин жыйынында корголот.

Дареги: 720071, Бишкек ш., Чүй проспектиси, 265-а.

Диссертация менен Кыргыз Республикасынын Улуттук илимдер академиясынын Борбордук илимий китепканасынан таанышууга болот.

Автореферат 2011 жылдын “\_\_\_\_\_” \_\_\_\_\_\_\_\_\_\_\_ жөнөтүлдү.

**Диссертациялык кеңештин**

**окумуштуу катчысы, т.и.д. Ш.Д. Батырбаева**

**ИШТИН ЖАЛПЫ МҮНӨЗДӨМӨСҮ**

**Теманын актуалдуулугу.** Кыргыз эли өз алдынча эгемендүүлүккө жана мамлекеттик көз каранды эместикке ээ болгондон бери өлкөбүздүн коомдук-саясий, чарбалык жана маданий турмушунда демократиялык жана укуктук наам калыптанып, ар бир улут өз тарыхын, маданиятын, салт-санаасын окуп үйрөнүп, аны негиз тутууга кеңири шарт түзүлдү.

Баткен району Кыргызстандын эң алыскы райондорунун бири катары социалдык-экономикалык жана маданий өнүгүүсү боюнча бир топ артта калып, Борбордук Азиянын жана Фергананын так ортосунда жайгашкан жана анда болуп өткөн саясий жана башка бардык окуялардын чордонунуда болуп келген.

Бул район азиялык борборлордун бири катары көптөгөн кылымдардан бери ар кандай этностогу, ар түрдүү диндеги, ар башка тилдеги элдерди жакындаштырып, жуурулуштуруп, алардын өз ара чарбалык, маданий өнүгүүсүн калыптандырып, бири-бири менен тыгыз байланышкан, отурукташкан жана көчмөн маданиятты калыптандырган. Бул чөлкөмдө дүйнөдөгү эң ири диндер: зороастризм, христиан жана ислам диндери, дүйнөдөгү эң ири күчтөр мезгилинде бири-бири менен каршылашып келишсе да учурунда бирге тынч жашап өтүшкөн. Дүйнөдөгү эң ири саясий күчтөрдүн бул өрөөнгө болгон “кызыгуусу” мурдагы кылымдарда канчалык күчтүү болсо, бүгүнкү күндө да алардын деми сууган жок. 1999-2000-жж. Баткен окуясынын себептери да дал мына ушуга барып такалат. Демек, Фергананын бул багыттагы орду бүгүнкү күндө да актуалдуу.

Ошону менен бирге Советтер Союзу кулагандан кийин бул аймак этностук карама-каршылыктардын, жер, суу талаштарынын, диндик жана башка тирешүүлөрдөн улам чыр-чатактардын борборуна айлана баштаган. Фергана өрөөнүндө болгон ХIХ к. аягы ХХ к. башындагы окуялар региондун мындан ары этносаясий жактан өнүгүүсүн аныктаган. Орус колонизаторлорунун басып алуусунан кийин Фергана бирдиктүү саясий түзүлүштүн борборунан ажыраса, Кеңеш доорунун алгачкы жылдарында эле улуттук секторлорго бөлүнүп, Кыргызстан, Өзбекстан жана Тажикстан сыяктуу бир нече мамлекеттердин бөлүктөрүнө ажырап кеткен.

Фергана өрөөнү 1924-1927-жылдары Борбордук Азияны улуттук-территориялык жиктештирүү жараянында абдан татаал аймак болгон. Мында большевиктер партиясынын улуттук-жиктештирүү мезгилиндеги каршылыктары ачык көрүнгөн, мындан сырткары, Фергананы улуттук-территориялык демилитациялоо тажрыйбасы жетишээрлик деңгээлде изилденбеген. Ошондуктан борбордук азиялык изилдөөлөрдүн азыркы учурдагы көз карашы менен улуттук мамлекеттик түзүлүштөр боюнча советтик саясатты изилдөө, анын ичинде Фергананын улуттук секторлорго бөлүнүшүн иликтөө актуалдуу маселелерден болуп эсептелет.

Изилденип жаткан проблема бизге чейин комплекстүү түрдө изилденбенгендиктен актуалдуу жана Ата Мекендин тарыхынын конкреттүү бир бөлүгү катары илимий-практикалык мааниге ээ.

Баткен районунун социалдык-экономикалык жана маданий өнүгүүсүн комплекстүү изилдөө жана анын тарыхын, маданиятын анализдөө Баткенге эле эмес бүткүл Кыргызстанга тиешелүү. Анткени Кыргызстандын келечек тагдыры региондордун социалдык-экономикалык өнүгүшү менен тыгыз байланыштуу, мамлекеттердин региондору канчалык күчтүү болсо, өлкөбүз ошончолук күчтүү мамлекет болоору талашсыз. Ошондуктан бул теманын тандалышы мыйзам ченемдүү түрдө теориялык жана практикалык жактан да актуалдуу деп айтууга толук негиз бар.

**Маселенин илимий изилденүү деңгээли.** Кеңеш доорунун мезгилинде аймактардын эле эмес, майда улуттардын тарыхын изилдөөгө да маани берилген эмес, же коммунисттик идеологиянын өңүтүнөн алып караганда бул маселеге кызыккан окумуштууларга “улутчул, буржуазиялык көз карашта” деп айып тагылып, аларга кысымчылык, куугунтук жасалган учурлар да болбой койгон эмес. Ошондуктан кыргыздардын Октябрь революциясына чейинки тарыхы, маданияты жокко чыгарылып, жаап-жашырылып келген. Октябрь революциясынан кийин гана көпчүлүк майда улуттардын жазуусу, маданияты пайда болуп, алар эскичиликтен кутулуп, жаңыча жашоонун советтик образында өнүгө баштады деген түшүнүк калыптанган. Албетте, муну таптакыр туура эмес деп танууга болбойт, бирок бир жактуу деп айтууга негиз бар. Ошондуктан, биздин илимий ишибиздин негизги обьектиси болгон Баткен районунун тарыхы буга чейин изилденбегендигин тарыхый фактылар айгинелейт.

Алсак, дүйнөдө калк жыш жайгашкан жана көп улуттуу райондордун бири болгон Фергана өрөөнүндөгү улуттук-аймактык жиктешүү жараянын А.Койчиев изилдеген[[1]](#footnote-2). Ал Фергананын улуттук-аймактык жиктешүү мезгилиндеги обьективдүү жана субьективдүү себептерди таасын талдап, Фергана өрөөнүндө, анын ичинде Баткен аймагына тиешелүү чек аралык бөлүшүүлөр жана тактоолор, анын натыйжасында бул аймакта чет өлкөлүк анклавтардын пайда болушунун себептерин, бир улуттун өкүлдөрүнүн башка мамлекеттердин курамында калышын изилдеп, тарыхый фактылар менен далилдеген.

Улуу Ата Мекендик согуш мезгилиндеги кыйынчылыктар, ооруктагы күжүрмөн эмгек, согуш фонддоруна, блокадада калган жашоочуларга жөнөтүлгөн жардамдар жөнүндө ар кандай эмгектер жарыяланган. Улуу Жеңиштин 60 жылдыгына карата 1941-1945-жж. гитлердик баскынчыларга жана япондук милитаристтерге каршы Улуу Ата Мекендик согушта курман болгон жана дайынсыз жоголуп кеткен Баткен областынын жоокерлери жөнүндө «Эскерүү китеби» жарык көрдү[[2]](#footnote-3). Бул эмгектен фронт майданында курман болгон жана дайынсыз жок болуп кеткен жоокерлердин аты-жөнүн, туулган жылын, кимдигин, кайсыл жерде жок болгондугун жана алардын жалпы санын изилдөөгө толук мүмкүнчүлүк түзүлдү.

Кыргызстандын социалдык-экономикалык абалын чагылдырган эмгектерде, региондордун абалын үстүрттөн баяндаган маалыматтар бар. Эгемендүүлүктүн шартында, мурда ар түрдүү чектөөлөр менен иштеп келген кыргызстандык окумуштуулар илимий маселелерди догматикалык бир жактуу кароодон акырындап алыстап, маселелерди чыгармачылык менен, дүйнөлүк өнүгүштүн алдыңкы тажрыйбаларына таянып, обьективдүү изилдөөгө умтула баштады.

А.Асанканов, А.Алишева, А.Акунов, С.Данияров, Дж.Джунушалиев, К.Каракеев, А.Курбанова, О.Осмонов, Т.Ожукеева, Дж.Малабаев, Т.Омукеева ж.б. эмгектеринде Кыргызстандын айыл-кыштактарынын, анын ичинен Баткен аймагынын социалдык-экономикалык турмушун чагылдырган маалыматтар бар. Коомдук аң-сезимдин, жалпы эле руханий маданияттын абалы А.Брудный, А.Какеев жана Э.Чотбаева сыяктуу философтордун, Б.Бейшенов, К.Бектурганов, Б.Бөкөнбаев, А.Дононбаев, К.Исаев, Т.Ташибеков сыяктуу философтордун, политологдордун жана социологдордун эмгектеринде учкай каралат.

Агрардык сектордун экономикасынын, чакан жана орто ишкердиктин рынок шартында калыптанышынын жана өнүгүшүнүн проблемалары К.Абдималиков, К.Алиев, Т.Койчуманов, П.Купуев, Т.Койчуев, З.Кудабаев, М.Балбаков, К.Идинов, К.Бектурганов, Ж.Лайлиев, А.Орузбаев, С.Мусакожоев, О.Мусабеков ж.б. изилдөөчүлөр тарабынан экономикалык системаны модернизациялоонун жана экономикалык реформаларды жүргүзүүнүн контекстинде каралат.

Бул мезгилде жарыяланган эмгектерди бир нече топко бөлүүгө болот. *Биринчи топко* Кыргызстанды алдыга, турмуштун бардык тараптарын кардиналдуу жаңыртуу багытында жылдырууга өбөлгө түзгөн коомдун жана экономиканын, агрардык саясаттын жана социалдык сферанын негизги

багыттарын иликтеген эмгектерди көрсөтүүгө болот[[3]](#footnote-4).

Бул эмгектер коомдук аң-сезимдин өнүгүшүнө маанилүү салым кошуп, жаңы агрардык жана социалдык саясаттын теориялык негизи болуп саналат.

*Экинчи топко* каралып жаткан проблемалар негизги багыт катары изилденген эмгектерге А.Асанканов, О.Осмонов, У.Чотонов, А.Загиров, Мусабаева, А.Маматов[[4]](#footnote-5) сыяктуу тарыхчылардын, А.Рахматов, С.Омурзаков, С.Байбосунова, А.Мамбетов[[5]](#footnote-6) сыяктуу экономисттердин диссертациялык изилдөөлөрү тиешелүү.

Изилденип жаткан маселеге эң жакыныраак суроолор Ө.Осмоновдун архивдик, статистикалык маалыматтардын, социологиялык иликтөөлөрдүн негизинде Кыргызстандын 1966-1985-жж. айыл-чарбасынын абалын жана айылдын социалдык турмушун комплекстүү түрдө иликтеген монографиясында[[6]](#footnote-7), Б.Джаманкуловдун Кыргызстандын айылынын турмушунун бардык жактарын комплекстүү өзгөртүүнүн маселелерин камтыган эмгектеринде чагылдырылган[[7]](#footnote-8).

У.Чотоновдун эмгегинде Кыргыз мамлекеттүүлүгүнүн түзүлүшүндөгү саясий системанын өзгөрүүсү, кайра жаралуу жолдору, эгемендүүлүктүн биринчи баскычынын (1991-1995-жж) маселелери иликтенген[[8]](#footnote-9).

А.Загиров тарыхчылардан биринчи болуп ХХ к. 90-жж. айылдардын социалдык-экономикалык өнүгүшүн архивдик материалдарды, статистикалык маалыматтарды колдонуп, изилдеп чыккан. Эмгекте айыл чарбасынын рынок мамилесине өтүүсүнүн шарттары жеткиликтүү фактылар менен көрсөтүлгөн, билим берүүнүн абалы, айыл калкынын жашоо турмушу жана айылдагы жакырчылык жана аны жоюунун аракеттери иликтенип, изилденген[[9]](#footnote-10).

А.Маматов өзүнүн диссертациясында 1992-2002-жж. Кыргызстандагы социалдык чөйрөнү модернизациялоонун негизги багыттарына, Кыргызстандагы экономикалык факторлорго, өткөөл доордогу мамлекеттин социалдык саясатынын приоритеттүү багыттарына, маданий билим берүүчүлүк чөйрөдөгү инновациялык процесстерге изилдөө жүргүзгөн[[10]](#footnote-11).

Кыргызстандын калкынын социалдык турмушунун маанилүү көрсөткүчү болгон калктын билимдик, кесиптик-техникалык деңгээлин изилдөөгө окумуштуу тарыхчылар салым кошууда. Кыргызстандын билим берүү тармагынын дүйнөлүк билим берүү мейкиндигине, интеграциялануу проблемаларына алгачкылардан болуп, Н.У.Курбанова кандидаттык диссертациясында ар тараптан илимий изилдөө жүргүзгөн[[11]](#footnote-12). К.Мусабаева 1985-2005-жж. айылдык интеллигенциянын коомдогу ордун, айыл калкынын социалдык структурасында интелигенциянын ролун, айыл чарбасы үчүн адистерди даярдоонун өсүү динамикасын, айыл интеллигенциясынын өндүрүштөгү ишкердүүлүгүн иликтеп, изилдеген[[12]](#footnote-13).

Ошентип, аталган талдоолордон Кыргызстандын социалдык-экономикалык өнүгүшүнүн айрым маселелерин изилдөө ишине республиканын коом таануучулары тарабынан олуттуу салым кошулгандыгы байкалат. Ошентсе да маселенин тарыхнаамесинде Баткен районунун 1934-2009-жж. социалдык-экономикалык өнүгүшү комплекстүү илимий изилдөөнүн обьектиси катары каралган эмес.

Жогорудагы аталган жагдай Баткен районунун кеңеш доорундагы жана эгемендүүлүк мезгилиндеги социалдык-экономикалык өнүгүшүнүн тажрыйбасын жана маселелерин терең иликтөө жана түшүнүү зарылдыгын шарттап турат. Басып өткөн жолду жыйынтыктоо жана комплекстүү түрдө баалоо, кризистик абалды ачык көрсөтүү, андан чыгуунун жолдорун издөө райондун мындан ары алдыга өнүгүүсү үчүн олуттуу мааниге ээ. Өткөн мезгилдин оң да, терс да тажрыйбасын талдап, илимий изилдөө өзгөчө баалуу. Ушундан улам аталган тема диссертациялык иш катары тандалган.

**Изилдөөнүн обьектиси** Баткен районунун тарыхы жана социалдык-экономикалык өнүгүүсү болуп саналат.

**Иштин максаты жана милдеттери.** Дисcертациялык иштин негизги максаты –Баткен районунун социалдык-экономикалык өнүгүүсүн жана анын тарыхын ар түрдүү тарыхый булактардын негизинде комплекстүү түрдө иликтөө. Анын ичинде Баткен аймагынын Кыргызстандын эле эмес, бүткүл борбордук-азиялык чөлкөмдүн өнүгүүсүнө стратегиялык, социалдык-экономикалык жана маданий жактан тийгизген таасирин чагылдыруу.

Бул максатка жетүү үчүн төмөнкүдөй милдеттер коюлду:

-Баткен районунун (1934-2009-жж). социалдык-экономикалык өнүгүүсүнүн негиздерин жана жетишкендиктерин илимий түрдө анализдөө;

-1924-1927-жж. Фергана өрөөнүндөгү улуттук-аймактык жиктешүү жараянындагы саясий кырдаал жана райондун аймагында Өзбекстандын Сох, Шахимардан, Тажикстандын Варух анклавтарынын пайда болушунун себептерин жана натыйжаларын иликтөө;

-райондун калкынын социалдык турмушунун жетишкендиктеринин жана кыйынчылыктарынын себептерин, айыл чарбасы, билим берүү жана маданий багыттагы ийгиликтерди жана проблемаларды иликтөө;

-райондо жүргүзүлгөн агрардык-жер реформасынын жүрүшүн, анын ийгиликтерин жана кемчиликтерин иликтөө, райондун калкынын турмуш деңгээлинин негизи катары ошол жылдардагы айыл чарба өндүрүшүнүн жетишкендиктерин жана мүчүлүштүктөрүн, анын кризиске дуушар болушунун себептерин талдоо;

-Баткен окуясы (1999-2000-жж.) деген аталыштагы чуулгандуу, саясий, тарыхый окуяны иликтөө менен эл аралык терроризмдин жана исламдык экстремизмдин Баткен аймагы аркылуу эгемендүү Кыргызстанга, Борбордук Азия өлкөлөрүнө жасаган куралдуу кол салуусун жана коргонуу чараларын изилдөө;

-Баткен өрөөнүнүн өзгөрүшүнө өзгөчө таасир эткен, «кылым курулушу» аталган Төрт-Гүл суу сактагычынын курулушундагы интернационалдуулук, көп улуттуу элдердин бирдиктүү аракети, пландуу экономиканын жыйынтыктарын анализдөө, Баткен аймагынын өзүнчө област болуп түзүлүшүн иликтөө;

-документалдуу материалдарды талдоонун жана жалпылоонун негизинде Баткен районунда келечекте агрардык-жер реформасын жана социалдык-экономикалык өнүгүшүн жакшыртуунун жолдорун аныктоого, конкреттүү практикалык сунуштарды иштеп чыгуу.

**Изилдөөнүн хронологиялык чектери.** Диссертациялык иш Баткен районунун административдик-аймактык бирдик катары түзүлгөн- 1934-жылдан 2009-жылга чейинки мезгилди камтыйт. Изилдөөдө Кеңеш бийлигинин алгачкы жылдарындагы (1924-1927-жж.) Ферганадагы улуттук-аймактык жиктешүү мезгилиндеги айрым урунттуу окуяларды чагылдырууга чегинүү жасалды; Баткен районунун түзүлүү тарыхы жана анын социалдык-экономикалык өнүгүүсү, райондун Улуу Ата Мекендик согуш жылдарындагы турмушу, согуштан кийинки эл чарбасын өнүктүрүү, эгемендүүлүк жылдарындагы агрардык реформалар жана алардын алгачкы жыйынтыктары, Борбордук Азия өлкөлөрүн дүрбөлөңгө салган 1999-2000-жж. Баткен окуясы, республикадагы жетинчи –Баткен областынын түзүлүшүнүн обьективдүү жана субьективдүү себептери, райондогу экономикалык кайра куруулардын перспективалык пландары камтылган.

**Негизги тарыхый булактар.** Илимий иштин негизин Кыргыз Республикасынын мамлекеттик борбордук архивинен алынган материалдар жана алардын көчүрмөсү, Саясий документтердин Борбордук жана Ош областык мамлекеттик архивдеринен, Баткен областык мамлекеттик архивинен, статистикалык жыйнактардан, райондук мамлекеттик администрациянын, мамлекеттик каттоо, билим берүү бөлүмдөрүнүн маалыматтарынан, областык жана райондук статистика комитеттеринен, райондун тарыхы, социалдык-экономикалык жана маданий өнүгүүсү жөнүндө мезгилдүү басма сөздөн, интернет сайттардан алынган материалдар түздү.

**Диссертациянын теориялык жана методологиялык негизин** коомдогу окуяларды,өзгөрүүлөрдү окуп үйрөнүүдөгү обьективдүүлүк жана тарыхый таанып билүү принциптери, системалуу түрдө салыштырып жиктөө, биографиялык, логикалык, практикалык ыкмалар түздү. Ошондой эле коомдук өнүгүүнүн жүрүшүндөгү окуяларды талдоого конкреттүү, тарыхый көз карашта мамиле жасоо көңүлдүн борборунда болду.

**Изилдөөнүн илимий жаңылыгы**. Баткен районунун тарыхы комплекстүү түрдө биринчи жолу изилденди. Автор тарабынан ар түрдүү жанрдагы тарыхый материалдар, архивдик маалыматтар жыйналып, системалаштырылып, изилденип, комментарияланып, алардын көпчүлүгү илимий чөйрөдө жаңыдан жарыяланып жатат. Мында тарыхый жана жазуу булактарына, архивдик материалдарга, статистикалык жыйнактарга өзгөчө басым жасалган. Баткен районунун саясий, социалдык-экономикалык жана маданий өнүгүүсүн ар тараптан изилдөө менен анын Фергана өрөөнүндөгү, Кыргызстандагы орду жана ролу ачык көрсөтүлдү. Изилдөөдө райондун турмушунда чечилбеген маселелердин топтолушунун себептерин жана натыйжаларын көрсөтүүгө аракет жасалды.

**Диссертациянын илимий-практикалык мааниси**. Изилдөө Кыргыз тарыхы илиминде райондордун жана аймактардын тарыхын тактоого салым кошуп Ата Мекен тарыхын толуктоого, тарыхтын актай барактарын толтурууга мүмкүндүк берет. Бул тема буга чейин комплекстүү түрдө изилденбегендиктен абдан актуалдуу болуп саналат жана илимий иш катары илимий-практикалык негизги мааниге ээ.

Изилдөөнүн жыйынтыктары жана андагы тыянактар илимий-педагогикалык жараянда (край таануу курсу, чөлкөм таануу курсу), кыргыз тарыхынын айрым бөлүктөрүндө колдонулушу шек туудурбайт. Бул материалдардын айрым бөлүктөрү республикалык жана жергиликтүү деңгээлде жаңы энциклопедиялык, маалыматтык басылмаларды чыгарууга, музейдик, экскурсиялык, реконструкциялык иштерге да керектелет.

Ошондой эле диссертациялык иштеги конкреттүү материалдар адистерди, билим берүү, маданий мекемелердин кызматкерлерин, Ата Мекендин тарыхына кызыккан кеңири окурмандар чөйрөсүн кайдыгер калтырбайт жана изилдөөнүн жыйынтыктары боюнча автордун пикир-сунуштары азыркы шартта райондо топтолгон маселелерди чечүүгө өбөлгө болот деп ишенебиз.

**Диссертацияны коргоого коюлуучу негизги жоболор**:

-1924-1927-жж. Фергана өрөөнүн улуттук-аймактык жиктештирүү мезгилинде, андан кийинки Кеңеш доорунун жылдарында Кыргызстандын түштүк аймагындагы чек араларын аныктоо, тактоо менен бирге Өзбекстан жана Тажикстан республикалары менен чек ара, жер, суу ж.б. талаш маселелерди чечүүдө райондук, областык түзүлүштүн зарыл экендиги көрсөтүлгөн;

-Баткен району республикалык, областык борборлордон алыс жайгашкандыктан, бул аймакты өнүктүрүүгө анча маани берилбеген жана социалдык-экономикалык жактан башка региондорго салыштырмалуу артта калган, Баткен областынын түзүлүшүнүн себептери аныкталган;

-айыл чарба өндүрүшүнүн кризисине байланыштуу райондо жакырчылыктын деңгээли бир топ жогорулаган. Жакырчылык бир гана айыл чарба өндүрүшүнүн кризисине байланыштуу өнүкпөстөн, айылдарда көмүскө жумушсуздуктун күч алышы, баалардын өсүшү, социалдык камсыздоонун төмөндүгү обьективдүү жана субьективдүү себептер менен шартталган;

-коңшу өлкөлөр менен кайталанып туруучу чыр-чатактар, анклавтардагы тоскоолдуктар жана чек ара аймактарындагы коопсуздукка мамлекет тарабынан кепилдиктин же артыкчылыктын жоктугу, социалдык камсыздоонун төмөндүгү жана жумушсуздук миграциянын күч алуусуна өбөлгө болгон;

-1999-2000-жж. Баткен окуясы республикалык жетекчилердин бул аймакка көңүл буруусуна, чек ара, ички жана тышкы коопсуздуктарды камсыздоого түрткү болду, ал аркылуу өлкөнүн территориялык бүтүндүгүн сактоо жана бул регионду өнүктүрүү үчүн Кыргыз Өкмөтү тарабынан өзгөчө көңүл буруу зарылдыгы келип чыккан.

-район негизинен айыл чарбалуу болгондуктан жер жана агрардык реформа калктын социалдык турмушуна түздөн-түз таасир эткен, бирок жан башына берилген үлүш жерлердин аздыгы жана райондун аймагындагы көп жерлердин айыл чарбасына жараксыздыгы (суусуз, таштак, шор баскан, алыс ж.б.) техникалардын, минералдык азыктардын, үрөндүн, күйүүчү майлардын кымбаттыгы дыйкандардын эмгегин актабагандыктан, жумушсуздук күч алган.

**Изилдөөнүн натыйжаларын апробациялоо**. Диссертациянын материалдары илимий симпозиумда, бир катар илимий-практикалык конференцияларда- Абдыкадыр Орозбековдун 120 жылдыгына, Баткен областынын 10 жылдыгына, Кара-Кыргыз автономиялуу областынын түзүлгөндүгүнүн 85 жылдыгына арналган пленардык жыйындарда, секцияларда талкууланды. Диссертация боюнча маалыматтар Баткен мамлекеттик университетинде тарых адистигиндеги жогорку курстарга атайын Чөлкөм таануу курсу катары, Баткен районундагы Ленин атындагы, “Рават” орто мектептеринде Край таануу курсу катары окутулду, мындан тышкары лекцияларда, семинардык сабактарда, тарых мугалимдеринин райондук методикалык секциясында талкууланды. Изилденип жаткан тема боюнча сегиз илимий макала Кыргызстандагы жана чет өлкөдөгү мезгилдүү басма сөздө жарык көрдү.

**Диссертациянын структурасы жана көлөмү.** Диссертация кириш сөздөн, эки баптан, корутундудан, тиркемелерден жана пайдаланылган адабияттардын тизмесинен турат.

**ДИССЕРТАЦИЯНЫН НЕГИЗГИ МАЗМУНУ**

*Б*иринчи бап *“Баткен районунун түзүлүү тарыхы жана Кеңеш доорундагы өнүгүүсү”* деп аталып, райондун түзүлүшүнүн обңективдүү себептери, ал кездеги тарыхый кырдаал, аймактын Кеңеш доорундагы өнүгүүсү чагылдырылган.

Баткен району жайгашкан орду боюнча Кыргызстандын, Өзбекстандын жана Тажикстандын тогошкон жеринен орун алган, райондун аймагында бул эки республиканын анклавдары (Варух, Сох) болгондуктан жана чек аралаш жайгашкандыктан стратегиялык жактан маанилүү.

Ошондуктан диссертациянын хронологиялык алкагынан бир аз артка чегинүү жасалып, 1924-1927-жж. Ферганадагы улуттук-территориялык жиктешүү жараяны жана Баткен районун түзүү зарылдыгы изилденген. Кыргыз Автономиялуу областынын жетекчилиги Кыргызстан менен Өзбекстандын чек араларына макул эместигин, ал кыргыз элинин кызыкчылыгына туура келбестигин, натыйжада РСФСР менен Өзбекстандын чек араларынын айрым жерлерин өзгөртүп, тагыраак айтканда Фергана уэздинин Исфара жана Сох волосторун, Сүлүктү, Шурап көмүр кендерин, Шахимардан жана Иордан айылдарын Кыргызстанга өткөрүү боюнча каттуу аракет жасашкан. Бирок, алардын көпчүлүгү натыйжасыз аяктап, Баткен аймагында Өзбекстандын Шахимардан жана Сох, Тажикстандын Варух анклавдары пайда болуп, ал бүгүнкү күнгө чейин чечилбес проблема бойдон калган. ББАКтын Президиумунун 1934-жылдын 20-августундагы №125-токтомунун негизинде Ош областынын курамында Баткен району түзүлүп, административдик-аймактык бирдик катары тааныла баштайт. Баткен районунун түзүлүшү саясий жактан чоң мааниге ээ болгон. Анткени кошуна республикалар менен чек ара, жол, суу, жайыт маселелерин чечүү өзгөчө маселе болчу, ал аркылуу Кыргыз Республикасынын бүтүндүгү сакталган. Ал эми бул аймакты экономикалык жактан өнүктүрүү, айыл чарбасын коллективдештирүүнү аяктоо, жаңы социалисттик чарбалык укладды калыптандыруу, сабатсыздыкты жоюу, социалдык жана маданий маселелерди чечүү боюнча райондук комитет бир топ иштерди аткаргандыгы изилденген.

Райондун калкынын согуш мезгилиндеги эрдиктери, ага кошкон салымдары жана ооруктагы күжүрмөн эмгектери изилденип, жалпыланган. Мисалы, Кыргызстан боюнча согушта 162 миң адам каза болгон болсо, ал эми Баткен районунан 3 733 адам согушка барып, андан 3066 кайра келбей калган, анын ичинен 1122 согуш майданында каза болуп, 1944 дайынсыз жок болгон. Ата Мекендик согуш жеңиш менен аяктоосу үчүн райондогу ооруктагы аялдар, жаштар, карыялар күндү күн, түндү түн дебей азык-түлүк, тамак-аш продукцияларын өндүрүү үчүн жигердүүлүк менен иштешкен. Район боюнча 1941-1945-жылдарда 25797 т дан эгиндерин, 17345 даана жылуу кийим, танк жасоо жана Кызыл Армияны куралдандыруу үчүн район боюнча 5 млн. 170 миң рубль, “Ленинград” колхозунан курчоодо калган Ленинграддын Ленин заводуна -элүү кап күрүч, отуз кап өрүк, токсон беш уй, 1000 кило кургатылган жемиш, танк куруу үчүн 80 миң сом акча, 40 миң сомдук заемдун акчасы, Бужумдагы Андреев атындагы колхоздун колхозчусу Токтобаев Абдраим тууган -уруктарын баш коштуруп, 2 тонна буудай, 10 кап арпа, 2 уйду, 160 миң сомду, 50 миң заемдун акчасын жөнөткөн, эр азаматтардын жетишсиздигинен мал, айыл чарбасы бүлгүнгө учураган: согуш жылдарында коомдук малдан 103 баш жылкы, 2803 баш ири мүйүздүү мал, 69 баш төө, бардыгы 2975 баш мал жана 3082 баш үй-канаттуулары 1941-жылдын 1-январына салыштырганда аз болгон, жеке чарбалардан төрт жыл аралыгында 444 баш жылкы, 2963 баш бодо мал, 13011 баш кой-эчки, 43 төө, бардыгы болуп 16 461 баш мал жок болгон, согуштун акыркы жылдарында райондогу 2794 кожолуктун 1002 же 35,8% малсыз болуп, жакырчылыкка кабылган, дыйканчылык тармагы да начарлаган, түшүмдүүлүк, дандын жана башка айыл чарба түшүмдөрүнүн дүң жыйымы кескин түрдө азайган.

Согуштан кийинки бүлүнгөн эл чарбасын калыбына келтирүү башкы маселе болгон. Кыргызстан Компартиясынын Борбордук Комитети жана Кыргыз ССР Министрлер Совети 1959-жылдын 20-январында «Баткен районунда маданиятты жана экономиканы өнүктүрүүдөгү артта калуучулукту жоюунун кечиктирилгис чаралары жөнүндө» №44-27/5-6 токтомун кабыл алган. Мында негизинен райондун маданиятын жана экономикасын көтөрүү үчүн колдо болгон мүмкүнчүлүктөрдү жана резервдерди колдонуу, маданий түзүлүшкө жана чарбачылыкка жетекчиликти күчөтүү, ага партиялык, советтик активтерди тартуу, баштапкы партиялык уюмдардын жетекчилик ролун жогорулатуу жолу менен жеткирүүнү милдет кылып койгон. Ошондой эле негизги көңүлдү пахта өстүрүү, бакчылык, жүзүмчүлүк, уяң жүндүү жана жарым уяң жүндүү кой чарбасын, тыбыттуу эчки чарбасын уюштурууну, колхоздордун экономикасын чыңдоо, техникаларды рационалдуу пайдалануу, административдик-башкаруу аппаратын кыскартуу, колхоздорду ирилештирүү белгиленген. 1962-1972-жж. жалпы сметалык наркы 48 млн. 93 миң рубль, жалпы сыйымдуулугу 90 млн. куб, жалпы сугарылуучу аянт 13 миң га. болгон Төрт-Гүл суу сактагычынын ишке берилиши менен райондун аймагында 7 000 га ашык дың жерлер өздөштүрүлүп, өрүк, анар, жүзүм бактары жана жаңы айылдар пайда болуп, Баткен жергеси “жашыл өрөөнгө” айланган, 1965-жылдан баштап, кайрадан район болуп түзүлгөн.

Коммунистик коомдун гүлдөп, өсүү мезгилинде б.а. өткөн кылымдын 70-80-жж. райондо жетишилген ийгиликтер жана келтирилген кемчиликтер анализденип, статистикалык фактылар менен далилденген. Сексенинчи жылдарда район эл чарба пландарын ийгиликтүү орундаткандыгы үчүн жана социалисттик мелдештин жеңүүчүсү катары Бүткүл союздук жана республикалык өтмө Кызыл тууларды жеңип алган. Бирок, район мамлекеттик пландарды аткаргандыгына карабастан, чарба жүргүзүүдө ысырапкорчулукка, ыксыз чыгымдарга, көз боемочулукка, кошуп жазууларга, шаңдануучулукка көз көрүнөө жол берилип, экономикалык көрсөткүч уламдан-улам төмөндөй баштаган. Коммунисттик коомдун акыркы жылдарындагы бүткүл өлкөдөгү экономикалык кризистик абал Баткен районуна да таасирин тийгизип, ал кризис коммунисттик коомдун кыйроосун тездеткен.

Экинчи бап *“Эгемендүүлүк доорундагы Баткен районунун социалдык-экономикалык өнүгүүсү (1991-2009-жж.)”*деп аталып, Баткен районунун эгемендүүлүк мезгилиндеги агрардык жана экономикалык реформалардын жүрүшү, Баткен окуясынын (1999-2000-жж.) себептери жана натыйжалары иликтенип, райондун акыркы жылдардагы социалдык-экономикалык өнүгүүлөрүнүн көрсөткүчтөрү аргументтүү фактылар менен изилденген.

Агрардык реформанын жүргүзүлүшүнүн натыйжасында райондо 29 450 чарбалар пайда болгон, алардын ичинен: 5 мамлекеттик, 7 айыл чарба кооперативдери, 14 мекемелер, дыйкан (фермер) чарбаларынан 28 юридикалык жактар, 10 778 жеке жактар, 18 618 жеке кожолуктар. Аларга тиешелүү 12 468 га айдоо аянттары бар, алардын 7276 га суулуу, 5192 га кайрак жерлер. Агрардык реформанын натыйжасы мал чарбасын өнүктүрүүгө да олуттуу таасирин тийгизген. 2003-жылдын 1-ноябрына карата райондогу чарбаларда: 23 141 баш ири мүйүздүү мал, (анын ичинен 11 607 баш уй), 38 777 баш кой, 66 328 баш эчки, 40 баш чочко, 828 баш жылкы, 3 баш төө, 1939 баш эшек, 116 баш коен, 192 үйлүү бал аары, 60 012 үй канаттуулары болгон. Бул чарбаларда малдын санынын көбөйүшү менен мал чарба азык-түлүктөрүн өндүрүү жана сатуу, ал аркылуу калктын жеке чарбасы улам жакшы боло баштаган.

Бирок, жүргүзүлгөн агрардык реформанын кемчиликтери да болгон. Агрардык реформаны ишке ашырууда жергиликтүү шарт эске алынбастан, республикадан жөнөтүлгөн “даяр шаблон” менен аткарылган. Экинчиден, ар бир жан башына бөлүнгөн суулу жер район боюнча орто эсеп менен 0,057 га дан туура келген, бул өтө аз болгондуктан иштетүүгө ынгайсыз жана экономикалык жактан өзүн-өзү актаган эмес. Натыйжада 2008-ж. райондо 2309 га жер аянты пайдаланылбай калган болсо, 2009-ж. 1035 га жер аянты иштетилген эмес. Үчүнчүдөн, райондун шартында көпчүлүк жерлердин айыл чарбасына ыңгайлуу эместиги, анын ичинде дээрлик тен жарымына жакыны (47,3%) кайрак жерлер экендигин эске алганда, бардыгы эле дыйкандар жерден көп киреше алышып, экономикалык жактан өнүгүп кете алышкан эмес. Төртүнчүдөн, бардык эле жер алгандар дыйканчылыктын сырын өздөштүрө алышкан эмес. Бешинчиден, бул реформа өтө шашылыш жүргүзүлгөндүктөн көпчүлүк элдер бул реформага социалдык-психологиялык жана чарбалык жактан даяр эмес болушкан. Алтынчыдан, жер үлүштөрүн бөлүштүрүүдө жердин категорияларына карата: суулу, кайрак, бак ж.б. деп ар кандай жерден бөлүштүргөн, бул баарына тепе-тең бөлүштүрүүдө реалдуу болгон, бирок бөлүнгөн жер үлүштөрү ар кандай жерде, ар кандай аралыкта жайгашкандыктан, аны иштетүү, ага каттоо, андан ташып келүү ж.б. кыйынчылыктар пайда болгон.

Республиканын анын ичинде Баткен районунун айыл чарбасын реформалоо жылдарында экономиканын агрардык секторун көтөрүүгө багытталган бир катар иштер аткарылган. Бирок, ошону менен бирге райондун экономикасынын приоритеттүү тармагы болгон айыл чарбасында дагы көп маселелер чечилбеген бойдон калган.

Эгемендүүлүктүн алгачкы жылдарында Кыргыз мамлекетинин тарыхындагы башкы окуялардын бири – эл аралык терроризмге жана исламдык экстремизмге каршы жүргүзүлгөн согуштук аракеттер болгон. Баткен окуясынын (1999-2000-жж.) негизги себептери, окуялардын жүрүшү, согуштук аракеттер, анын жыйынтыктары жана натыйжалары, эл аралык жана саясий мааниси иликтенип, анализденди. Баткен окуясынын жыйынтыгында эл аралык терроризмдин жана исламдык экстремизмдин башка өлкөлөргө, башка региондорго жайылтылышы токтотулуп, анын пландары үзгүлтүккө учурады, армиясы, согуштук күчү алсызданды. Баткен окуясынан кийин Кыргызстандын түштүк бөлүктөрүнө мамлекет жетекчилери көңүл бура баштады. Баткен облусу түзүлдү, чек ара, куралдуу күчтөр, ички аскер топтору көчүрүлүп келип, тиешелүү аймактарга жайгаштырылды, алардын согуштук-техникалык, материалдык базалары чындалды. Натыйжада чек ара, ички жана тышкы коопсуздук маселелери бир топ жакшырды.

Бул аймактын өзүнчө облус болуп түзүлүшү менен Кенеш доорунда эң алыскы, өнүгүүдөн артта калган аймак катары таанылган Баткен жергесине өзгөчө көңүл бурула баштап, айрым социалдык-экономикалык маселелер оң чечиле баштады, бирок ушул эле маселелер боюнча али көп чечилбеген проблемалар да изилденди.

Өлкөдө орун алган экономикалык кризистин үй-бүлөлөргө тийгизгин таасирлери иликтенди, б.а. ал мезгилде райондун калкынын акчалай кирешеси жылдан-жылга азая баштаган. 1992-жылы жалпы кирешенин 61,2% эмгек акы түзсө, 1996-жылы 38,6% түзгөн. Бул болсо калктын андан ары жакырданышына алып келген. Райондогу жакырчылыктын өсүшү, өзгөчө курч сезилген жумушсуздуктун көбөйүшүнө да байланыштуу болгон. Район боюнча официалдуу статус алган жумушсуздар 2005-жылдын аягында 1821 адамды түзүп, 1998-жылга салыштырганда 40%га өскөн. Чындыгында райондо катталбаган жумушсуздардын саны мындан да көп болуп, ал жылдан- жылга көбөйө берген. 2006-2009-жылдары райондун аймагынан облустук миграция жана жумушка жайгаштыруу комитети аркылуу 10 204 эмгек мигранты чет өлкөлөргө жумушка жөнөтүлгөн.

Кедейчиликти кыскартуу боюнча атайын программалар кабыл алынган, анын бир бөлүгү жеке ишкерлерге, жамааттык уюмдарга финансылык колдоо көрсөтүү болгон.

ПРООНдун Баткендеги өкүлчүлүгү тарабынан айылдардагы жакыр жашагандардын арасында өз ара көмөктөшүү топтору түзүлүп, алар 2005-жылы 120 жамааттык уюм 1116,8 миң сом фонд топтошуп, социалдык тармактарда ар кандай долбоорлорду ишке ашырышкан. Ошондой эле 91 ӨЖТ өздөрүнүн 900 мүчөсүнө 2208,9 миң сомдук кредиттерди беришкен. 2004-жылы уюшулган ӨЖТ “Джей Ар” кредиттик союзунан 293,5 миң сом, 2005-жылы 300,1 миң сом өлчөмүндөгү кредит алышып, кол өнөрчүлүк, тигүүчүлүк жана соода-сатык менен иш алып барышкан. 2005-жылы райондун аймагында жайгашкан кредиттик союздар, кредит берүүчү уюмдар, өкмөттүк эмес уюмдар менен биргеликте 2511 жаранга 23333,5 миң сомдук кредит беришкен.

Кичи жана орто ишкердикти өнүктүрүүгө көңүл бурула баштаган. 1999-жылы райондо өнөр жай азык-түлүктөрүн чыгаруунун 90% калктын жеке ишмердиги, б.а. айыл-кыштактардагы 156 тегирмен, 19 май жубаз, 18 шалы актоочу ак жубаз, 9 набайканалар аркылуу ишке ашкан. 2009-жылдын 1-декабрына карата райондук статистикалык комитеттен 10 280 чарбалык субьектилер каттоодон өткөн. Алардын 10 049 (98,7 %) кичи, 173 (1,7 %) орто, 58 (0,6 %) ири мекемелер болгон.

Райондо социалдык кызматкерлердин, айыл өкмөттөрүнүн күчү менен атайын комиссия түзүлүп, райондогу бардык үй-бүлөлөргө социалдык паспорттор толтурулган. 2006-жылдын 1-январына карата район боюнча 14416 үй-бүлө социалдык паспорттон өткөн. Натыйжада орточо жан башына туура келүүчү кирешеси 140 сомго чейинки 6797 (47,1%) үй-бүлө, кирешеси 476 сомго чейинки 5601 (38,8%) үй-бүлө, кирешеси 757 сомго чейинки 2018 (19,5%) үй-бүлө, бардыгы 14416 үй-бүлө (67%) жакыр экендиги аныкталган. Ар бир үй-бүлөнүн жашоо шарты, үй-бүлө мүчөлөрүнүн саны, жалпы кирешеси, кимдер жардам берери, жакырчылыктын себептери аныкталып, мындан чыгуу боюнча программалар түзүлгөн.

Райондук социалдык жактан коргоо бөлүмү тарабынан 2005-жылы 7855 үй-бүлөгө ай сайын берилүүчү бирдиктүү жөлөк пул дайындалып жалпы каражат 34967,6 миң сом болгон. Бирок, 2006-жылдын 1-январына карата жалпы жөлөк пул алуучуларга берилүүчү карыз 2070, 8 миң сом болгон. Калктын жакыр катмарына жөлөк пулдарды берүү менен гана чектелбестен аларга материалдык жана акчалай колдоо да көрсөтүлгөн.

Баткен районунун аймагына **инвестициялар тартыла баштаган.** 2005-жыл ичинде чет элдик уюмдар аркылуу 5629,7 миң сомдук инвестиция тартылган. Ачык айтканда коомчулукту өнүктүрүү жана инвестициялоо агенствосу тарабынан (АРИС) 3151,1 миң МерсиКо уюму тарабынан 1006,8 миң сом, АКТЕД уюму тарабынан536,4 миң сом, ПРООНдон 588,1 миң сом, ГТЦден 347,2 миң сомдук инвестиция айыл чарба, социалдык жана башка обьектилерине тартылган.

Баткен районунун социалдык-экономикалык жактан өнүгүүсү үчүн табигый ресурстар да арбын, Зардалы аймагында 5 млрд. тоннадан ашык алюминийдин, 7 000 т. танталдын, Алтын-Жылгада 70 т. алтындын, Самаркандек аймагында көмүрдүн кору бар экендигин адистер аныктап чыгышкан. Чон-Талаа, Кара-Булак өрөөндөрүндө 50 миң га. ашык өздөштүрүлбөгөн жерлер бар.

Райондо 5048 га аянтты бак-дарактар ээлейт, анын ичинен 4573 га (90%) мөмөлүү, айрыкча өрүк бактары. Ошондуктан: өрүк кургатуучу, өрүктөн кыям, шире, ж.б. суусундуктарды чыгаруучу кичи ишканаларды уюштуруу; райондун аймагындагы тарыхый жерлерди, (Кан-и-Гут үңкүрү, Кудаяр кандын чеби), Айгүл гүлү өсүүчү аймакты, өрүкзарларды эске алуу менен туризмди өнүктүрүү; жогорудагы кен байлыктарын өздөштүрүү; Чон-Талаа, Кара-Булак өрөөндөрүндө 50 миң гектардан ашык суусуз жерлерге суу чыгарып, аны өздөштүрүү, кичи ГЭСтерди куруу керек.

**Корутундуда -** тарыхый булактардан алынган маалыматтардан улам биз Баткен аймагында өткөн тарыхый окуяларды талдоого мүмкүнчүлүк алдык жана бул тарыхый булактар биз изилдеп жаткан темага тиешелүү материлдарды изилдөөгө, аныктоого, ой жүгүртүүгө жана тыянак чыгарууга өбөлгө болду. Бул материалдарга таянуу менен биз Баткен районунун 1934-2009-жж. социалдык-экономикалык өнүгүүсүн анализдөөгө аркеттендик.

Баткен району түзүлгөнгө чейин б.а. Кеңеш бийлигинин алгачкы жылдарында Фергана өрөөнүндөгү улуттук-аймактык маселени чечүүдө биздин көз карашыбыз боюнча большевиктер партиясы орчундуу жаңылыштыкка жол берген. Анткени- 1924-1927-жж. улуттук-аймактык жиктештирүү жараянынын жыйынтыгы боюнча 50 өзбек, 14 сарт, 2 түрк, бир канча кашкар айылдары кыргыз тарапта, 100 кыргыз, 28 кыпчак, 17 түрк, 10 догон кара-калпак, курама ж.б. айылдар өзбек секторунда калып, алар өздөрүнүн улуттук мамлекетине биригүүдөн түбөлүк кол жуушкан, анын ичинде Баткен районуна чектеш бир топ кыргыздар жашаган айыл-кыштактар да Өзбекстан менен Тажикстандын курамында калган. Экинчиден, Баткен районунда Өзбекстандын Сох, Тажикстандын Варух анклавдары жайгашып, алар экономикалык жактан ыңгайлуу, суулу аймактарды ээлеген, үчүнчүдөн, мына ушундай эл аралык практикада сейрек кездешүүчү анклавдардын натыйжасында жер, суу, чек ара, жол катнашы ж.б. маселелер боюнча олуттуу проблемалар пайда болуп, алар бүгүнкү күнгө чейин мамлекеттер, улуттар аралык чыр-чатактардын башталышына себеп болууда.

Мына ушул анклавтардын натыйжасында бүгүнкү күндө Өзбекстандын Сох анклавысыз райондогу 14 айыл-кыштактарга, Тажикстандын Чарку аймагысыз Ак-Сай, Ак-Татыр, Самаркандек айыл өкмөттөрүнүн аймагына каттоого мүмкүн эмес болгондуктан, кыргыз-тажик, кыргыз-өзбек мамилелери улам курчуп баратат. Жер-суу маселелери боюнча 1968-жылы Ак-Татыр –Мачаи, 1982-жылы Танги –Варух, 1988-89-жж. Ак-Татыр – Мачаи айылдарында кыргыз-тажик, Кара-Токой – Сох, Согмент – Чарбак айылдарында кыргыз-өзбек талаш-тартыштары болуп өткөн.

Район түзүлгөндөн бери чек ара маселесинин такталбагандыгынан улам 15 айылга тиешелүү 1689 га жерди тажик, өзбек жарандары өз алдынча ээлеп алышкан. Бүргөндү аймагындагы 1270 га жерден Өзбекстан 1950-жылдан бери газ жана мунай казып алып, бир тыйын да төлөбөстөн бүгүнкү күнгө чейин иштетип жатышат.

2009-жылдын биринчи жарымында эле Тажикстан менен чектешкен аймактарда 8, Өзбекстан менен чектеш жерлерде 16 чыр-чатак катталган. Баткен районунун аймагы аркылуу наркотикалык, контрабандалык товарларды ташуу иши дале токтобой келе жатат.

Биздин илимий изилдөөбүз учурунда кошуна республикалар менен жер, суу, чек ара ж.б. талаш маселелерди чечүүдө райондук, облустук түзүлүштүн ролун ачып көрсөтүүгө аракеттенип, мына ушундай талаш-тартыштардын чыгуу себептерин талдоо менен, аны жоюунун жолдорун сунуштадык.

1934-жылдан тартып бул аймактын өзүнчө район болуп түзүлүшү менен Баткен району административдик-аймактык бирдик катары таанылып, райондук мекеме-уюмдар, ишканалар түзүлө баштаган. Бул мекеме-уюмдардын райондун борборуна жайгашышы менен социалисттик жаңы коомду куруу боюнча, айыл чарбасын коллективдештирүү, сабатсыздыкты жоюу, айыл Кеңештери, коомдук уюмдар менен иштөө, жолдорду оңдоо, телефон байланышы, чек араларды тактоо сыяктуу маселелер өз ордунда ыкчам чечиле баштаган.

Кеңеш бийлигин орнотууда жана чыңдоодо олуттуу салым кошкон, Кыргыз мамлекеттүүлүгүнүн пайдубалын түптөп, анын башында 13 жыл турган Абдыкадыр Орозбековдун ишмердүүлүгү жана анын Фергана өрөөнүн 1924-1927-жж. улуттук-аймактык жиктештирүү мезгилинде түштүк аймактарын Кыргыз Автономиялуу областынын курамына кошуу боюнча жүргүзгөн иштиктүү аракеттери, анын шакирти Кыргыз ЭКСнин, 1938-жылдын февралынан Кыргыз ССР Жогорку Кеңешинин төрагасы болуп иштеп туруп, кандуу репрессиянын курмандыгына 33 жашында чалынган Мурат Салиховдун, Улуу Ата Мекендик согуштан кийинки эл чарбасын калыбына келтирүүдө олуттуу эмгек сиңирген Исхак Раззаковдун эмгектеринин айрым учурларын жана алардын Баткен районунун өнүгүүсүнө кошкон салымдарын изилдөөгө аракет жасалды.

Баткен районунун Улуу Ата Мекендик согуш мезгилиндеги абалы, эр азаматтарынын фронттогу эрдиктери жана анда курман болгондордун, дайынсыз жоголуп кеткендердин саны, улуттук курамы, аскердик чини ж.б. боюнча анализ жүргүзүлдү.

Улуу Ата Мекендик согуш мезгилинде ооруктагы кыйынчылык турмушка, жетишпестикка карабай, райондун эмгекчилери фронттук алкактарда блокадада калгандарга, согуштук фонддорго, (танк жасоо ж.б.) заемдорго, Кызыл Аскерлердин үй-бүлөлөрүнө жардамдарын аяшкан эмес, биздин изилдөөбүз боюнча алардын жыйынтыктары жалпыланды.

Ошондой эле каардуу согуштун айыл, мал чарбасына, коомдук турмуштун башка тармактарына, үй-бүлөлөргө тийгизген терс таасирлери иликтөөгө алынды.

Улуу Ата Мекендик согуштан кийин бүлүнгөн эл чарбасын калыбына келтирүү, айыл чарбасынын экономикасын жогорулатуу, кадрлардын ишмердүүлүгү жана кадр саясаты, дүйнөдөгү уникалдуу деп аталгандардын катарындагы Төрт-Гүл суу сактагычынын курулушу жана анын Баткен жергесинин келечеги үчүн мааниси, пландуу экономиканын ийгиликтери жана жетишкендиктери ар тараптан талдоого алынды.

Баткен району мал чарбалуу район болгондуктан социалисттик коомдун акыркы жылдарында өзүн-өзү актабай, чарбалардын мамлекеттик карыздары көбөйүп, чарбасыздыктарга жол берилгендигине экономикалык талдоо жасоого аракеттендик.

Баткен району өлкө жана облустук борборлордон алыс жайгашкандыктан, тике темир жана автомобил жолдору жок болгондуктан каттоо жана ташып жеткирүү бир топ кыйын болгон. Ошондой эле райондун аймагында бир да өнөр жай, тоо-кен өндүрүш ишканалары болбогондуктан, айыл-кыштактардын социалдык инфраструктурасын өнүктүрүүгө жетишерлик маани берилбеген, анын натыйжасында социалдык-экономикалык жактан башка чөлкөмдөргө салыштырмалуу артта калган.

Чек ара аймактарында жашаган тургундарга кошуна өлкөлөрдүн жарандары, кээ бир уюмдары тарабынан ар кандай кысымдар көрсөтүлгөн. Мындай тургундарга мамлекет тарабынан кепилдиктин да, артыкчылыктын да жоктугунан чек ара аймактарынан 50 гө жакын үй-бүлөлөр үй-жайларын Тажик Республикасынын жарандарына сатып көчүп кетишкен.

Район финансылык жактан 80% борборго көз каранды болгондуктан, эгемендүүлүктүн алгачкы жылдарындагы экономикалык кризис учурунда эмгек акы, пенсия, жөлөк пул кечигип, акча инфляцияга учурап, акчанын ордуна ар кандай товарларды бере баштагандыктан калктын калың катмары социалдык жактан жакырдана баштаган.

Район негизинен айыл чарбалуу болгондуктан, жер жана агрардык реформанын жүргүзүлүшү калктын социалдык турмушуна түздөн-түз таасир эткен, бирок жан башына берилген үлүш жердин аздыгы, (жан башына суулу жер орто эсеп менен 0,057 га.) көп жерлердин айыл чарбасына жараксыздыгынан (суусуз, таштак, шор баскан, алыс ж.б.), техникалардын, минералдык азыктардын, үрөндүн, күйүүчү майлардын кымбаттыгынан дыйкандардын эмгеги акталган эмес. Натыйжада жумушсуздук күч алган.

Токсонунчу жылдардын акырында социалдык камсыздоонун төмөндүгүнөн жана жумушсуздуктун көбөйүшүнүн натыйжасында калктын калың катмары (70%) жакырчылыкка кабылган. Жакырчылыктын кесепетинен ички жана тышкы миграция күчөгөн. Миграциянын натыйжасында район бир канча мыкты адистерден жана жумушчу күчүнөн кол жууган.

Борбордук Азия өлкөлөрүн дүрбөлөңгө салган Баткен окуясынын (1999-2000-жж.) сабактары жана кесепеттери, Баткен облусун түзүүнүн зарылдыгы, анын обьективдүү жана субьективдүү себептери жана алгачкы натыйжалары иликтенди.

ХХ к. акыркы жылдарындагы Баткен окуясы деп аталган эл аралык терроризмдин жана исламдык экстремизмдин Баткен району аркылуу Кыргызстанга басып кириши окуянын биринчи жылында жаш эгемендүү мамлекеттин коргонуу жөндөмдүүлүгүнүн даяр эместигин көрсөтсө, экинчи жылы кыргыз жоокерлери эл аралык терроризмге, исламдык фундаментализмге жана экстремизмге каршы күрөштө жеңип чыгышты. Бул аркылуу эл аралык терроризмдин жана исламдык экстремизмдин Борбордук Азия өлкөлөрүнө өтүүсүнө бөгөт коюлуп, эгемендүү Кыргыз Республикасынын бүтүндүгү сакталып калды.

Баткен окуясы Кыргызстандын түштүк чек ара аймактарынын бекем эместигин, бул аймакта социалдык-экономикалык өнүгүүнүн, элдин турмуш деңгээлинин бир топ төмөн экендигине карабастан, бул аймакка чет өлкөлүктөрдүн кызыгуусунун күчтүү экендигин дагы бир ирет далилдеди жана мамлекет жетекчилеринин бул аймакка көңүл буруусуна түрткү болду. Натыйжада Баткен аймагы өзүнчө облус болуп түзүлүп, аскер, чек ара, коргонуу бөлүктөрү, куралдуу күчтөр жайгаштырылып, тышкы жана ички коопсуздук чаралары бекемделди.

1999-жылы Баткен облустун түзүлгөндөн кийин бул аймакта ички жана тышкы коопсуздук маселелери чечилип, социалдык-экономикалык жактан өнүгүүгө кеңири мүмкүнчүлүк түзүлдү, же тагыраак айтканда облустук мекеме-уюмдар, ишканалар уюштурулду, эл аралык уюмдардын, өкмөттүк эмес, финансылык уюмдардын өкүлчүлүктөрү ачылып, долбоорлор, инвестициялар тартыла баштады, натыйжада социалдык-экономикалык багытта жылыштыр пайда болуп, тейлөө тармактары өнүгө баштады.

Биз бул диссертациябызда мына ушул жагдайлардын келип чыгуу себептери менен кошо анын бүгүнкү күндөгү абалы, анын тийгизип жаткан таасирлерин жана натыйжаларын иликтөөгө алдык.

Жыйынтыгында, бир топ тарыхый, статистикалык жана архив булактарына таянуу менен биз Баткен районунун 1934-2009-жж. социалдык-экономикалык өнүгүүсү боюнча белгилүү бир пикирди жаратып, тиешелүү тыянак чыгарууга аракеттендик, бирок биздин иликтөөбүз акыркы бүтүм эмес экендигин эске сала кетмекчибиз.

Жогорудагы көрсөтүлгөн материалдардын негизинде *төмөндөгүлөр сунуш кылынат:*

-б.з. I к. бул аймакта кен байлыктарын өндүрүү жогорку деңгээлде өнүккөндүгү маалым жана азыркы учурда геологиялык чалгындоолордун билдирүүсүн эске алуу менен бул аймактагы 50 дөн ашык кен байлыктарын (тантал, вольфрам, алтын, алюмин, коргошун, сурма, сымап, нефть, газ, көмүр, ж.б.) иштетүү кайрадан жандандырылса, бул өлкөнүн экономикасын кескин жогорулатууга шарт түзмөк;

-Теке-Секирик долбоорун ишке ашыруу, анын алкагында: чоң жана кичи ГЭСтерди куруу, көмүр ж.б. кен байлыктарды иштетүү, 50 миң гектар дың жерди өздөштүрүү;

- чек ара аймактарынан кошуналар өз алдынча өздөштүрүп алышкан, 1689 гектар жерди, Тажик Республикасынын жарандарына сатылып кеткен 50 турак-жайды кайра мамлекеттин карамагына өткөрүү;

-Бүргөндү аймагындагы 1950-жылдан берки Өзбекстан нефть жана газ өндүрүү жана аны сактоо үчүн пайдаланып келе жаткан 1270 га. жерди кайра алуу;

-чек ара аймактарында жашагандардын коопсуздугуна кепилдик да, артыкчылык да жок, ошондуктан аларга өзгөчө статус берүү;

-райондун шартында мөмө-жемиш жана жашылчалардын арбын экендигин эске алуу менен аларды кайра иштетүүчү, алардан кыям, шире, суусундук жасоочу ишканаларды куруу;

мугалимдердин эмгек акысын жогорулатуу, билим берүү системасына коомдогу рынок экономикасынын жол-жоболорун киргизүү;

-райондун экономикасын көтөрүү менен калктын турмуш деңгээлин жакшыртуу, социалдык жардам көрсөтүүгө байланышкан комплекстүү иш-чараларды кабыл алуу;

- райондун тарыхый өзгөчөлүктөрүн жана кызыктырардык жерлерин эске алуу менен: Кан-и-Гут үңкүрү, Кокон хандыгынын чеби, дүйнөдөгү эң сейрек кездешүүчү Айгүл гүлү, дарылык касиети баалуу өрүгү ж.б. туризмди өнүктүрүү;

- аймактардын тарыхын изилдөө жана окуп үйрөнүү эгемендүүлүк доорунда жакшы мүмкүнчүлүктөрдү жаратып, аз да болсо Ата Мекендин тарыхын толуктоого салым кошот деп ойлойбуз, ошондуктан аймактардын тарыхын изилдөөгө көңүл бурулса жана Баткен аймагынын тарыхына комплекстүү изилдөө жүргүзүлсө бул өрөөндүн дагы көп сырлары ачылмак деп ойлойбуз.

**Диссертациянын негизги мазмуну төмөнкү макалаларда чагылдырылган:**

1. Мектеп – жаңыланууга тийиш // Кыргызстандагы билим берүү мекемелеринин стратегиялык мааниси жана окуу куралдарынын сапаты Симпозиум. – Бишкек, – б. 43-46.

2. Баткен районунда билим берүүнүн тарыхы, өнүгүшү жана жан башына каржылоо ыкмасынын жайылтылышы // Эл агартуу. – Бишкек, 2010. – №7-8. – б. 34-40.

3. Баткен району Улуу Ата Мекендик согуш жылдарында // Эл агартуу. – Бишкек, 2010. – № 7-8. – б. 46-50.

4. Баткен областынын түзүлүшү – социалдык-экономикалык жана маданий өнүгүүлөрдүн жаны баскычы // Известия вузов. – Бишкек, 2010. – №3. – б.171-174.

5. Кара-Кыргыз Автономиялуу областынын түзүлүшү жана анын Баткен жергесине тийгизген таасири // Наука и новые технологии. – Бишкек, 2010. - №2. – б. 201-204.

6. Төрт-Гүл суу сактагычынын курулушу жана жаңырган Баткен өрөөнү // Наука и новые технологии. – Бишкек, 2010. – №2. – б. 213-214.

7. Абдыкадыр Орозбековдун өмүр таржымалы жана ишмердүүлүгү // Наука и новые технологии. – Бишкек, 2010. – №4. – б.184-186

8. Отражение событий в исторических и других источниках по Баткенскому округу. Археологические памятники // Вестник Павлодарского госуниверситета. – Павлодар 2010. – №2. – б.14-20.

**РЕЗЮМЕ**

**Кадыров Авдинаби Аззамбаевич**

**Баткен районунун 1934-2009 жж. социалдык-экономикалык өнүгүүсү 07.00.02-Ата Мекендин тарыхы адистиги боюнча тарых илимдеринин кандидаты окумуштуулук даражасын алуу үчүн жазылган диссертация**

*Негизги сөздөр:* Кыргызстан, Баткен району, тарых, өнүгүү, социалдык-экономикалык, 1934-2009-жж., коллективдештирүү, Ата мекендик согуш, терроризм, реформа.

Диссертацияда Баткен районунун 1934-2009-жж. социалдык-экономикалык өнүгүүсү чагылдырылып, райондун эки доордогу – Кеңеш бийлигинин жылдарында, Баткен районун түзүүдөгү тарыхый кырдаал, андан кийинки өнүгүү этаптары жана эгемендүүлүк мезгилиндеги айыл чарба жана экономикалык реформалар салыштырылып, изилденген.

Биринчи бапта Баткен районунун түзүлүшү жана Кеңеш доорундагы өнүгүүсү, жаңы социалисттик чарбалык укладдын калыптануусу, Улуу Ата Мекендик согуш жана ооруктагы эмгек, согуштан кийинки бүлүнгөн эл чарбасын калыбына келтирүү жана өнүктүрүү, пландуу экономиканын ийгиликтери жана кемчиликтери бир топ тарыхый булактар, фактылар жана цифралар менен анализденип, изилденген.

Экинчи бапта эгемендүүлүк мезгилиндеги айыл чарбасын интенсивдештирүүнүн чечүүчү фактору катары өлкөдө жүргүзүлгөн агрардык саясат, анын ийгиликтери жана катачылыктар, Баткен окуясынын себептерин, жыйынтыктарын жана кесепеттерин анализдөө, архивдик, статистикалык маалыматтар менен салыштыруунун негизинде тастыкталат. Баткен областын түзүүнүн зарылдыгы, анын обңективдүү жана субңективдүү себептери, эгемендүүлүктүн кийинки жылдарындагы райондун экономикалык-социалдык өнүгүүсүнүн позитивдүү жактары ачып көрсөтүлгөн.

Диссертациялык иш киришүүдөн, эки баптан, корутундудан, тиркемеден жана колдонулган адабияттардын тизмесинен турат.

**РЕЗЮМЕ**

**Кадыров Авдинаби Аззамбаевич**

**Социально-экономическое развитие Баткенского района в 1934-2009 гг. диссертация на соискание ученой степени кандидата исторических наук по специальности 07.00.02. Отечественная история**

*Ключевые слова:* Кыргызстан, Баткенский район, история, развитие, социально-экономическое, 1934-2009 гг., коллективизация, Отечественная война, терроризм, реформы.

В диссертации исследовано социально-экономическое развитие Баткенского района в 1934-2009 гг., охватившего две эпохи – годы Советской власти, где освеүена политическая ситуация в становлении Баткенского района и последуюүие этапы развития, а также дан сравнительный анализ сельскохозяйственным и экономическим реформам в период независимости.

В первой главе на основе анализа многих исторических источников, фактов и цифр изучено становление Баткенского района и его развитие в советский период, основание нового социалистического хозяйственного уклада, труд тыловиков в годы Великой Отечественной войны, послевоенное восстановление народного хозяйства и его дальнейшее развитие, достижения и недостатки плановой экономики.

Во второй главе, методом сравнительного анализа архивных материалов и статических сведений, исследованы и определены достижения и недостатки государственной аграрной политики, как решаюүего фактора интенсификации сельского хозяйства в период независимости, а также причины, результаты и последствия Баткенских событий.

В диссертационной работе обоснованы и освеүены обңективные и субңективные предпосылки необходимости создания Баткенской области, позитивные аспекты социально-экономического развития района периода независимости

Диссертация состоит из введения, двух глав, заключения, приложения и списка использованной литературы.

**SUMMARY**

**Thesis work** **of Kadyrov Avdinabi Azzambaevich**

**Theme: Social and economic development of Batken region in 1934-2009**

**Thesis is presented for seeking scientific degree of Candidate of History**

*Key words:* Kyrgyzstan, Batken region, history, development, social and economic, 1934-2009y., collectivization, Patriotic war, terrorism, reform,

The thesis examines social and economic development of Batken region in 1934-2009, this period touched two epochs – years of Soviet power where political situation during the establishment of Batken region was covered as well as subsequent periods of development; comparative analysis of agricultural and economic reforms in the period of independence is given.

The establishment of Batken region and its development in the Soviet period, foundation of new social and economic structure, labour of men serving in rear in the years of the Great Patriotic War, post-war reconstruction of national economy and its further development, achievements and imperfections of planned economy were studied in the first chapter and based on the analysis of a number of historical sources, facts and figures.

Achievements and imperfections of state agricultural policy as crucial factor of agriculture intensification in the period of independence as well as reasons, results and consequences of Batken events were researched and defined in the second chapter by comparative analysis of archival data and statistical information.

Objective and subjective prerequisites of the necessity to establish Batken oblast, positive aspects of social and economic development of region during independence were justified and covered in the thesis.

The thesis consists of the introduction, two chapters, conclusion, appendix and bibliography.

1. *Койчиев А.* Национально-территориальное размежевание в Ферганской долине (1924-1927 гг.). –Бишкек, 2001. [↑](#footnote-ref-2)
2. КР Республикалык ”Эскерүү китеби” (1941-1945) Баткен облусу.-Бишкек, 2009. [↑](#footnote-ref-3)
3. *Акаев А.* Стратегия социально-экономического развития Республики Кыргызстан первоочередные задачи.-Бишкек, 1993;*Ошонуку эле.* Модель развития социальной сферы Кыргызстана в ХХ1 веке. Послание Президента парламенту и народу Кыргызской Республики.-Бишкек, 1998; *Ошонуку эле.* Кыргызстан –дорогой переобразований // Народный депутат.-1992.-№1; *Ошонуку эле.* Земельная реформа: кыргызский вариант // Известия.-1992, 27 мая; *Алиев К.А.* Социально-демографические основы занятости населения в условиях рыночной экономики. –Бишкек, 1992; *Балбаков М.К.* Рыночные отношения и особенности их реализации в аграрном секторе. –Бишкек, 1991; *Койчуев Т.* Экономика переходного периода. –Бишкек, 1995; *Ошонуку эле.* Социальная модель переходный период. –М., 2000; *Ошонуку эле*. Каким будет путь в завтра. –Бишкек, 1994; *Койчуев Т., Брудный А.А.* Независимый Кыргызстан: третий путь. –Бишкек, 1993; *Койчуманов Т.Дж.* Первые экономические реформы. –Бишкек, 1996; *Кумсков В.П.* Рыночная экономика для всех. –Бишкек, 1995; *Купуев П., Купуева А.* Населения и социальная сфера. –Бишкек, 1996; *Малабаев Дж.* Исторические государственности Кыргызстана. –Бишкек, 1997; *Идинов К.* Кыргызстан в системе международных экономических отношений. –Бишкек, 1997; *Осмонов О.Дж*. Социальная жизнь общества и социальная политика: методология, проблемы, новые подходы. –Бишкек,1992; *Ошонуку эле.* Кыргызстандын айылынын демографиялык абалы жана рухий маданияты. –Бишкек, 1993; *Ошонуку эле.* Кыргызстандын айыл-кыштактарынын социалдык-экономикалык турмушу: жетишкендиктер жана проблемалар. –Бишкек, 1994. *Купуев П.К. Токтоматов К.Ш.* Переходный период: реалии и перспективы экономического развития Кыргызской Республики. – Жалал-Абад, 1995. [↑](#footnote-ref-4)
4. *Асанканов А.* Социально-культурное развитие кыргызского сельского населения (по материалам этносоциологических исследований): Дис. ...д-ра ист наук. –М.,1993; *Осмонов О.* Кыргызстандын айыл-кыштактарынын социалдык турмушу. (1966-1985 жж.): Дис. ...д-ра ист наук. –Бишкек, 1994; *Чотонов У.* Суверенный Кыргызстан: исторический анализ становления и развития: Дис. ...д-ра ист наук. –Бишкек, 1998; *Загиров А.* Социально-экономическое состояние села Кыргызстана в 90-е годы ХХ века: Дис. ...канд. ист наук. –Каракол, 2006; *Маматов А.* Основные направления модернизации социальной сферы (1992-2002 гг.): Дис. ...канд. ист наук. –Бишкек, 2005; *Мусабаева К.* Сельская интеллигенция Кыргызстана (1985-2005 гг.): Дис. ...канд. ист наук. –Бишкек, 2007. [↑](#footnote-ref-5)
5. *Рахматов А*.Проблемы организации и повышения эффективности сельскохозяйственного производства в условиях формирования рыночных отношений: Дис. . д-ра экон. наук. – Бишкек, 1993; *Омурзаков С.* Развитие прогрессивных форм хозяйствования в сельском хозяйстве в условиях перехода к рыночным отношениям. Дис. ... д-ра экон. наук. – Бишкек, 1993; *Байбосунова С.* Теоритика-методологические аспекты приватизации собственности в условиях перехода к рыночной экономике: Дис.. д-ра экон. наук.– Бишкек, 1996; *Мамбетова А.А.* Проблемы рыночных отношений в агропромышленном комплексе и пути их решения: Дис. ... канд. экон. наук. – Бишкек, 2002. [↑](#footnote-ref-6)
6. *Осмонов Ө.Ж.* Кыргызстандын айыл чарбасы жана айыл кыштактардын социалдык турмушу. –Бишкек,1994. [↑](#footnote-ref-7)
7. 4 *Джаманкулов Б.* Социально-экономическое развитие села. –Фрунзе, 1985. [↑](#footnote-ref-8)
8. *Чотонов У.* Суверенный Кыргызстан: выбор исторического пути. – Бишкек, 1995. [↑](#footnote-ref-9)
9. *Загиров А.* Социально-экономическое состояние села Кыргызстана в 90-е годы ХХ века: Дис. ...канд. ист наук. –Каракол, 2005; [↑](#footnote-ref-10)
10. *Маматов А.* Основные направления модернизации социальной сферы (1992-2002 гг.) Дис. ...канд. ист наук. –Бишкек, 2005; [↑](#footnote-ref-11)
11. *Курбанова Н.У*. Интеграция Кыргызстана в мировое образовательное пространство: Автореф. Дис. ...канд. ист. наук. –Бишкек, 2001. [↑](#footnote-ref-12)
12. *Мусабаева К*. Сельская интеллигенция Кыргызстана (1985-2005 гг.): Дис. … канд. ист. наук. - Бишкек,2007. [↑](#footnote-ref-13)